See on okupantide-poolne lühiülevaade 10. Rohelise Partisanide Pataljoni tegevusest. Mida tegelikult kujutas endast 10. RPP, sellest on Eesti kirjasõnas väga vähe juttu olnud ja selleski väheses esineb ridamisi vigu. Mõningal määral on 10. RPP-iga seotud sündmusi käsitletud Jaan Elleni raamatus "Kuhu kõik nad jäid?", kus on ära toodud Nursi punkrist eluga pääsenud metsavendade Arnold Ottani ja Kristjan Tuvikese mälestused. Hans Salmi "Viie luure agendis" on Äti ja  Jumbo loole pühendatud ainult mõned leheküljed, kusjuures on kasutatud Jaan Elleni raamatus toodud mälestusi. Kuna aga autoril polnud ilmselt korralikku ülevaadet tegelikult toimunud sündmustest, on ta teinud seal ridamisi väärjäreldusi. Ka Mart Laari "Metsavendades" esineb 10. RPP-i puudutavas osas vigu nii isiku- ja kohanimedes kui ka kuupäevades. Kõigis eelnimetatud raamatutes pole mainitud nimetust 10. Roheline Partisanide Pataljon, räägitakse ainult Võrumaal Nursi lähedal asunud metsavendade punkri  saatusest. Alljärgnevas püüan anda võimalikult tõepärase ülevaate 10. RPP-i tegevusest peamiselt temaga seotud olnud inimeste mälestuste põhjal. On kasutatud ka käesolevate ridade autori isiklikke mälestusi, kuna autor kuulus 10. RPP-iga seotud olnud koolinoorte vastupanugruppi Noored Partisanid.  KGB ettekannetes mainitud luurajad Harald Keem ja Viktor Lukk olid Haukka luuregrupi liikmed, kellest on olnud väga vähe juttu. Andmaks lugejale paremat ettekujutust tollal toimunust, kõigepealt lühiülevaade  sellest, mida kujutas endast Haukka luuregrupp (Lühiülevaate koostamisel on kasutatud raamatuid Ülo Jõgi "Kas nad olid bandiidid?" ja Hans Salmi "Viie luure agent").